1. ΒΑΣΙΛΙΚΟΝ ΔΙΑΤΑΓΜΑ της 10/16 Μαρτ. 1936. Περί καταβολής εγγυήσεως εκπληρώσεως υποχρεώσεων εις περιπτώσεις απαλλοτριώσεων. Εξεδόθη δυνάμει των παρ.2 και 3 άρθρ.14 και 20 Νόμ. 4377/1929 (ανωτ. σελ. 21). Άρθρον μόνον.-«Η υπό του άρθρ. 14 του νόμ. 4377 προβλεπομένη εγγύησις προς τον σκοπόν τηρήσεως των αναλαμβανομένων υποχρεώσεων, δύναται να συνίσταται είτε εκ καταθέσεως μετρητών παρά τω Ταμείω Παρακαταθηκών και Δανείων είτε εκ σχετικής εγγυητικής επιστολής μιας των ανεγνωρισμένων εν Ελλάδι Τραπεζών και εντός των νομίμων αυτών περιθωρίων, είτε εγγραφής πρώτης υποθήκης επί αστικού ακινήτου. Προς τούτου άμα τη δημοσιεύσει του οικείου περί απαλλοτριώσεως Δ/τος και προ της υποβολής των σχετικών στοιχείων εις τον αρμόδιον Πρόεδρον Πρωτοδίκων προς καθορισμόν της οφειλομένης αποζημιώσεως κατά τας περί αναγκαστικής απαλλοτριώσεως κειμένας διατάξεις, ο Υφυπουργός Τύπου και Τουρισμού καλεί τους ενδιαφερομένους όπως προσαγάγωσιν εις το Υφυπουργείον αντίγραφον της καταθέσεως ή σχετικήν εγγυητικήν επιστολήν Τραπέζης ή αντίγραφον συμβολαιογραφικής πράξεως περί συστάσεως πρώτης υποθήκης. Εφ’ όσον η εγγύησις συνίσταται εξ εγγραφής πρώτης υποθήκης, η εκτίμησις του ακινήτου γίνεται υπό Επιτροπής συνιστωμένης δι’ αποφάσεως του Υφυπουργού Τύπου και Τουρισμού και αποτελουμένης εκ του Ειρηνοδίκου, του Οικονομικού Εφόρου και του Νομομηχανικού της περιφερείας εις ην κινείται το ακίνητον ή αρμοδίου Μηχανικού του Υπουργείου Συγκοινωνίας. Η δαπάνη αποζημιώσεως της εν λόγω Επιτροπής βαρύνει τους αιτούντας την απαλλοτρίωσιν. Έκθεσις της γενομένης εκτιμήσεως υποβάλλεται εις το Υφυπουργείον Τύπου και Τουρισμού, εφ’ όσον δε εξ αυτής προκύπτει ότι η αξία του κτιρίου καλύπτει την προσδιορισθείσαν εγγύησιν, εκδίδεται απόφασις του Υφυπουργού Τύπου και Τουρισμού δι’ ης επιτρέπεται η αναγραφή της υποθήκης υπέρ του Δημοσίου. Η εγγύησις επιστρέφεται εις τους ενδιαφερομένους και η αναγραφείσα υποθήκη αποσβέννυται, άμα τη εκπληρώσει παρ’ αυτών των αναληφθεισών υποχρεώσεων εντός των καθοριζομένων δια της  οικείας αποφάσεως προθεσμιών. Η εμπρόθεσμος εκπλήρωσις των αναληφθεισών υποχρεώσεων γνωστοποιείται δι’ εγγράφου δηλώσεως των ενδιαφερομένων, πιστοποιουμένης παρά του Υφυπουργείου Τύπου και Τουρισμού. Αντικατεστάθη ως άνω υπό του άρθρ.1 Β.Δ. 3/14 Ιουν. 1938 (κάτωτ. αριθ. 2). 